Document ID: 32014R1362

KOMISJONI RAKENDUSMÄÄRUS (EL) nr 1362/2014,
18. detsember 2014,
millega kehtestatakse Euroopa Merendus- ja Kalandusfondist rahastatavates rakenduskavades tehtavate teatavate muudatuste heakskiitmise lihtsustatud menetluse eeskirjad ja nende rakenduskavade rakendamise aastaaruannete vormi ja esitamist käsitlevad eeskirjad
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 15. mai 2014. aasta määrust (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011, (1) eelkõige selle artikli 22 lõiget 1 ja artikli 114 lõiget 3,
ning arvestades järgmist:
(1)
Määruse (EL) nr 508/2014 artikli 20 kohaselt peab komisjon heaks kiitma Euroopa Merendus- ja Kalandusfondist (EMKF) rahastatava rakenduskava mistahes muudatused.
(2)
Määruse (EL) nr 508/2014 artikli 22 lõikes 2 on sätestatud, et muudatusettepanekute esitamise ja heakskiitmise menetlusi ja ajakavasid lihtsustatakse järgmistel juhtudel: a) rakenduskavade muutmine rahaliste vahendite ülekandmiseks liidu prioriteetide vahel, tingimusel et ülekantud rahalised vahendid ei ületa 10 % asjaomasele liidu prioriteedile eraldatud summast; b) rakenduskavade muutmine meetmete või asjakohaste toiminguliikide ning seonduva teabe ja näitajate kasutuselevõtmise või tühistamise osas; c) rakenduskavade muutmine meetmete kirjelduse, sealhulgas rahastamiskõlblikkuse tingimuste osas; d) rakenduskavade muutmine seoses muudatustega õigusnormide täitmise tagamise ja kontrollipoliitikaga seotud liidu prioriteetides. Rakenduskavade sedalaadi muudatused ei tohiks mõjutada kava üldist tegevusloogikat, valitud liidu prioriteete ja konkreetsete eesmärkide täitmist, samuti saavutatavaid tulemusi, ning nende muudatuste puhul ei tohiks tekkida mingit kahtlust selles, kas need vastavad kehtivatele eeskirjadele ja tavadele.
(3)
Seega on vaja kehtestada eeskirjad määruse (EL) nr 508/2014 artikli 22 lõikes 2 loetletud muudatuste heakskiitmise lihtsustatud menetluse kohta. Kõnealune menetlus peaks võimaldama komisjonil asjaomase liikmesriigi poolt rakenduskava sedalaadi muutmiseks esitatud taotlusi kiiremini heaks kiita. Ajaliste piirangute kehtestamisel peaks lihtsustatud menetluses arvesse võetama seda, kas asjaomase liikmesriigi esitatud muutmise taotluses on esitatud kogu teave, mis võimaldab komisjonil asjaomast muudatusettepanekut täies ulatuses hinnata.
(4)
Määruse (EL) nr 1303/2013 artikli 50 ja määruse (EL) nr 508/2014 artikli 114 kohaselt peavad kõik liikmesriigid esitama komisjonile rakenduskava rakendamise aastaaruande iga aasta 31. maiks alates 2016. aastast kuni 2023. aastani.
(5)
Liikmesriikide esitatud rakenduskava rakendamise aastaaruanded peavad sisaldama teavet, mis on järjepidev ning võrreldav rakendamisaastate ja liikmesriikide lõikes. Aruannete põhjal peaks olema võimalik andmeid koondada EMKFi või vajaduse korral kõigi Euroopa struktuuri- ja investeerimisfondide tasandil.
(6)
On vaja sätestada asjaomaste rakendamise aastaaruannete vormi ja esitamist käsitlevad eeskirjad.
(7)
Et käesolevas määruses sätestatud meetmeid oleks võimalik viivitamata kohaldada, peaks määrus jõustuma järgmisel päeval pärast selle avaldamist Euroopa Liidu Teatajas.
(8)
Käesoleva määrusega ettenähtud meetmed on kooskõlas Euroopa Merendus- ja Kalandusfondi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Rakenduskavade muutmise lihtsustatud menetluse heakskiitmine
1. Kui liikmesriik esitab komisjonile taotluse rakenduskava sedalaadi muudatuse heakskiitmiseks, mis kuulub määruse (EL) nr 508/2014 artikli 22 lõike 2 reguleerimisalasse, siis taotleb ta, et komisjon kiidab muudatuse heaks käesolevas artiklis sätestatud lihtsustatud menetluse kohaselt.
2. Heakskiitmise lihtsustatud menetluse taotlus peab sisaldama üksnes määruse (EL) nr 508/2014 artikli 22 lõikes 2 loetletud muudatusi.
3. Kui komisjon leiab, et asjaomase liikmesriigi poolt vastavalt lõikele 1 taotletud muudatuse kohta esitatud teave ei ole täielik, palub ta esitada kogu vajaliku lisateabe. Lõigetes 4 ja 5 sätestatud ajavahemikud algavad rakenduskava muudatuse heakskiitmiseks esitatud täieliku taotluse kättesaamisele järgnevast päevast, mille komisjon asjaomasele liikmesriigile teatab.
4. Juhul kui komisjon ei ole asjaomasele liikmesriigile heakskiitmise lihtsustatud menetluse taotluse kättesaamise päevast alates 25 tööpäeva jooksul saatnud mingeid märkusi, siis loetakse rakenduskava muudatus komisjoni poolt heakskiidetuks.
5. Kui komisjon on saatnud asjaomasele liikmesriigile märkused heakskiitmise lihtsustatud menetluse taotluse kättesaamise päevale järgneva 25 tööpäeva kestva ajavahemiku jooksul, siis tuleb rakenduskava muudatus heaks kiita vastavalt määruse (EL) nr 1303/2013 artikli 30 lõikes 2 ja määruse (EL) nr 508/2014 artikli 20 lõikes 1 sätestatud menetlusele.
Artikkel 2
Rakenduskava rakendamise aastaaruannete vorm ja esitamine
Määruse (EL) nr 1303/2013 artiklis 50 ja määruse (EL) nr 508/2014 artikli 114 lõikes 2 sätestatud rakendamise aastaaruannete sisu esitatakse käesoleva määruse lisas sätestatud näidise järgi.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. detsember 2014

Labels: 19
10
8
6
12
15